Roberto Carlos

Roberto Carlos da Silva Rocha (gebore 10 April 1973), beter bekend as Roberto Carlos, is ’n Brasiliaanse voormalige professionele sokkerspeler. Hy word dikwels beskryf as die “mees aanvallend ingestelde linksagter in die geskiedenis van die spel”, en as een van die grootste heelagters ooit. In 1997 was hy naaswenner vir die FIFA Wêreldspeler van die Jaar, en in 2002 was hy naaswenner vir die Ballon d’Or.

Hy het sy loopbaan in Brasilië as ’n aanvaller begin, maar het die grootste deel van sy loopbaan as ’n linksagter gespeel. Op klubvlak het sy Europese avontuur in 1995 by Internazionale begin, maar ná meningsverskille met afrigter Roy Hodgson het hy die volgende jaar by Real Madrid aangesluit. Daar het hy 11 uiters suksesvolle seisoene deurgebring, 584 wedstryde in alle kompetisies gespeel en 71 doele aangeteken. By Real Madrid het hy vier La Liga-titels gewen asook die Champions League drie keer. In April 2013 het die Spaanse koerant Marca hom ingesluit in hul “Beste Buitelandse Elftal in Real Madrid se Geskiedenis”.

In 2007 het hy by die Turkse klub Fenerbahçe aangesluit, waar hy dieselfde jaar die Turkse Superbeker gewen het. In 2010 het hy na Brasilië teruggekeer om vir SC Corinthians Paulista te speel. In Februarie 2011 het hy by die ambisieuse klub Anzji Machatsjkala, gesetel in Dagestan, aangesluit. Hy het sy aftrede as sokkerspeler ná die 2011/12-seisoen aangekondig, maar in 2015 het hy ’n kort terugkeer gemaak as speler-afrigter in Indië by Delhi Dynamos. Hy is een van die min spelers wat meer as 1 100 professionele wedstryde op klub- en internasionale vlak gespeel het.

Op internasionale vlak het hy in 1992 sy debuut vir die  Brasiliaanse nasionale span gemaak. Hy het aan drie Wêreldbekertoernooie deelgeneem, die span na die eindstryd in 1998 in Frankryk gelei, en die 2002-toernooi gewen. Met die nasionale span is hy veral bekend vir ’n skynbaar bonatuurlike vryskopdoel teen Frankryk in 1997, waarin die bal verby die Franse muur geswaai het.

 Verwysings 

Kategorie:Brasiliaanse sokkerspelers
Kategorie:Geboortes in 1973
Kategorie:Lewende mense